Document ID: 31985D0034

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 7ης Δεκεμβρίου 1984
σχετικά με τη χρηματοδοτική συμμετοχή της Κοινότητας για την εξάλειψη του καταρροϊκού πυρετού προβατοειδών στην Ελλάδα
(Το κείμενο στην ελληνική γλώσσα είναι το μόνο αυθεντικό)
(85/34/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 77/97/ΕΟΚ του Συμβουλίου της 21ης Δεκεμβρίου 1976 περί χρηματοδοτήσεως από την Κοινότητα ορισμένων κτηνιατρικών ενεργειών επείγοντος χαρακτήρος (1), όπως τροποποιήθηκε από την απόφαση 81/477/ΕΟΚ (2), και ιδίως το άρθρο 1 παράγραφοι 1 και 3,
Εκτιμώντας:
ότι παρουσιάστηκαν στην Ελλάδα κρούσματα καταρροϊκού πυρετού προβατοειδών· ότι η εκδήλωση της εξωτικής αυτής ασθένειας αποτελεί σοβαρό κίνδυνο για το ζωικό κεφάλαιο της Κοινότητας·
ότι πρέπει, επομένως, η Κοινότητα να χορηγήσει χρηματική ενίσχυση στην Ελλάδα για την ταχεία εξάλειψη της ασθένειας·
ότι, πριν την προσχώρησή της στην Κοινότητα, η Ελλάδα είχε λάβει τα κατάλληλα μέτρα για να θέσει υπό έλεγχο και να περιορίσει την εξάπλωση της ασθένειας όταν εκδηλώθηκε και διαπιστώθηκε επίσημα στη Λέσβο· ότι η Ελλάδα από την προσχώρησή της εξακολουθεί να εφαρμόζει κατάλληλα μέτρα όπως προβλέπεται στο άρθρο 1 παράγραφος 1 της απόφασης 77/97/ΕΟΚ, μέσω εθνικών κανονισμών και με την εφαρμογή της απόφασης 81/11/ΕΟΚ της Επιτροπής (3) που απαγορεύει την κίνηση βοοειδών από τη Λέσβο προς τα άλλα κράτη μέλη·
ότι πληρούνται οι προϋποθέσεις που απαιτούνται για τη χρηματοδοτική συμμετοχή της Κοινότητας· ότι, για να είναι η τελευταία πλήρως αποτελεσματική, πρέπει να ανέρχεται στο ανώτατο όριο που επιτρέπει η προαναφερόμενη απόφαση του Συμβουλίου·
ότι σχεδιάζονται επιπλέον μέτρα, σε κοινοτικό επίπεδο, για να εξασφαλιστεί η εξάλειψη του καταρροϊκού πυρετού, καθώς και ο συνεχής έλεγχός του·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Κοινότητα, από την 1η Ιανουαρίου 1981, συμμετέχει μέχρι 50 % στα έξοδα που αναλαμβάνει η Ελλάδα με σκοπό να αποζημιώσει τους κτηνοτρόφους για τη σφαγή και, ενδεχομένως, την καταστροφή των ζώων που μπορούν να προσβληθούν από καταρροϊκό πυρετό προβατοειδών και για την απολύμανση των εκμεταλλεύσεων μετά τη διαπίστωση ότι υπάρχουν σε αυτές ζώα κλινικά προσβεβλημένα από καταρροϊκό πυρετό προβατοειδών ή ζώα τα οποία έχουν αντιδράσει θετικά στην ορολογική δοκιμασία της νόσου αυτής.
Άρθρο 2
Η χρηματοδοτική συμμετοχή της Κοινότητας χορηγείται ύστερα από την προσκόμιση δικαιολογητικών.
Άρθρο 3
Η παρούσα απόφαση απευθύνεται στην Ελληνική Δημοκρατία.
Βρυξέλλες, 7 Δεκεμβρίου 1984.

Labels: 0
18
6